Diari Oficial de la Generalitat Valenciana


Sumari del DOGV 6348, del 06-09-2010 (2010/9553)

ORDE 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/08/27/79**

### Versions

 Text inicial: 07/09/2010 - Actualitat 

### Dades del document

Número de DOGV
:   6348

Data del DOGV
:   06-09-2010

Secció del DOGV
:   I. DISPOSICIONS GENERALS

Número del document
:   2010/9553


Data del document
:   27-08-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * legislació
    * alumne
    * accés a l'educació
    * ensenyament professional
    * ensenyament públic
    * alumnat

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

ORDE 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana.  
  
Índex  
  
Preàmbul  
  
Article 1. Objecte i àmbit d'aplicació  
  
Article 2. Procés d'avaluació  
  
Article 3. Sessions d'avaluació  
  
Article 4. Caràcter de les sessions d'avaluació  
  
Article 5. Tipus de sessions d'avaluació final  
  
Article 6. Nombre de sessions d'avaluació  
  
Article 7. Documents d'avaluació  
  
Article 8. Promoció i permanència  
  
Article 9. Programa de recuperació de móduls professionals no superats  
  
Article 10. Módul professional de Formació en Centres de Treball (FCT)  
  
Article 11. Exempció del módul professional de Formació en Centres de Treball (FCT)  
  
Article 12. Módul professional de projecte  
  
Article 13. Qualificacions  
  
Article 14. Reclamacions de qualificacions  
  
Article 15. Convocatóries  
  
Article 16. Renúncia a les convocatóries  
  
Article 17. Convocatória extraordinària o de gràcia  
  
Article 18. Convalidacions i exempcions  
  
Article 19. Procediment per a sol·licitar les convalidacions  
  
Article 20. Convalidació del módul de llengua estrangera anglés  
  
Article 21. Accés a la universitat  
  
Disposició addicional única. Supervisió de la Inspecció Educativa  
  
Disposició derogatória única  
  
Disposició transitória única. Cicles formatius Llei Orgànica 1/1990 de 3 d'octubre  
  
Disposició final primera. Modificació de l'article 8. Avaluació, certificació i titulació acadèmica, apartat 1 de l'Orde de 27 de juny de 2008, de la Conselleria d'Educació, per la qual es regula l'oferta parcial de les ensenyances dels cicles formatius de Formació Professional.  
  
Disposició final segona. Entrada en vigor  
  
Annex I. Expedient acadèmic  
  
Annex II. Actes d'avaluació  
  
Annex III. Certificació acadèmica d'estudis incomplets  
  
Annex IV. Certificació acadèmica d'estudis complets  
  
Annex V. Certificació acreditació de competències professionals  
  
Annex VI. Informe d'avaluació  
  
Annex VII. Sol·licitud d'anul·lació de matrícula  
  
Annex VIII. Resolució d'anul·lació de matrícula  
  
Annex IX. Sol·licitud de renúncia a convocatóries  
  
Annex X. Sol·licitud d'exempció del módul professional d'FCT  
  
Annex XI. Informe de l'equip docent  
  
Annex XII. Resolució d'exempció del módul professional d'FCT  
  
Annex XIII. Sol·licitud d'ajornament de qualificació del módul professional d'FCT  
  
Annex XIV. Sol·licitud de convalidació d'estudis LOGSE  
  
Annex XV. Sol·licitud de convalidació d'estudis LOE  
  
Annex XVI. Resolució de convalidació d'estudis  
  
Annex XVII. Sol·licitud de convalidació d'estudis al Ministeri d'Educació  
  
La Llei Orgànica 5/2002, de 19 de juny, de les Qualificacions i de la Formació Professional, establix en l'article 10 que correspon a l'administració general de l'Estat determinar els títols i els certificats de professionalitat que constituiran les ofertes de Formació Professional incloses en el Catàleg Nacional de Qualificacions Professionals.  
  
La Llei Orgànica 2/2006, de 3 de maig, d'Educació, disposa en l'article 39 que la Formació Professional en el sistema educatiu comprén un conjunt de cicles formatius amb una organització modular, de duració variable i continguts teoricopràctics adequats als diversos camps professionals i que els dits cicles figuraran en el Catàleg Nacional de Qualificacions Professionals. En l'article 43, que regula l'avaluació i indica que es realitzarà per móduls professionals i que la superació d'un cicle formatiu requerirà l'avaluació positiva en tots els móduls que el componen.  
  
El Reial Decret 1538/2006, de 15 de desembre, establix l'ordenació general de la Formació Professional del sistema educatiu, determinant els principis i l'estructura dels títols de Formació Professional, i en l'article 15 l'avaluació de les ensenyances de Formació Professional.  
  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 53, establix que és competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, en l'àmbit de les seues competències, sense perjuí del que disposen l'article 27 de la Constitució i les lleis orgàniques que, de conformitat amb l'apartat u del seu article 81, la despleguen.  
  
Una vegada aprovats i publicats en el Boletín Oficial del Estado els primers reials decrets que establixen títols de Tècnic i Tècnic Superior i les seues ensenyances mínimes; una vegada establits els currículums vinculats als dits títols tenint en compte les característiques educatives, socioproductives i laborals de la Comunitat Valenciana i després d'haver prestat especial atenció a les àrees prioritàries definides en la Llei Orgànica 5/2002, de 19 de juny, de les Qualificacions i de la Formació Professional, es requerix una posterior concreció en les programacions que l'equip docent ha d'elaborar complint al mateix temps els requeriments de flexibilitat en les vies per a cursar estos estudis i fer possible l'aprenentatge al llarg de la vida.   
  
La present orde té el propósit de facilitar la faena del professorat quant a l'avaluació de l'aprenentatge de l'alumnat, que es planteja com una avaluació al servici del procés educatiu i integrada en el quefer diari de l'aula i del centre d'ensenyança mateix, i que ha de ser el punt de referència per a adoptar les decisions que afecten la intervenció educativa i la millora contínua del procés.  
  
En virtut del que s'ha exposat anterioment, vista la proposta de la Direcció General d'Avaluació, Innovació i Qualitat Educativa i de la Formació Professional de data 29 de juliol de 2010, amb l'informe previ del Consell Valencià de la Formació Professional, i en exercici de les competències que em conferix l'article 28.e) de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació,  
  
ORDENE  
  
Article 1. Objecte i àmbit d'aplicació  
  
La present orde té com a objecte establir el procediment per a dur a terme l'avaluació de l'alumnat dels cicles formatius de Formació Professional del sistema educatiu.  
  
Serà d'aplicació a tots els centres docents, públics i privats, de l'àmbit territorial de la Comunitat Valenciana que impartisquen les ensenyances conduents als títols de Tècnic i de Tècnic Superior dels cicles formatius de Formació Professional.  
  
Article 2. Procés d'avaluació  
  
1. L'avaluació de l'aprenentatge de l'alumnat que cursa cicles formatius es realitzarà per móduls professionals, prenent com a referència els resultats de l'aprenentatge i els criteris d'avaluació de cada un dels móduls professionals, així com els objectius generals del cicle formatiu.   
  
2. Els processos d'avaluació s'adequaran a les adaptacions metodológiques de què haja pogut ser objecte l'alumnat amb necessitats educatives especials i es garantirà la seua accessibilitat a les proves d'avaluació.  
  
3. Els aprenentatges de l'alumnat seran avaluats de forma contínua.  
  
Per a aixó, en règim presencial, serà necessària l'assistència almenys al 85% de les classes i activitats previstes en cada módul. En règim semipresencial o a distància serà necessària l'assistència almenys del 85% respecte del percentatge de presencialitat que estiga establit en els móduls per als quals s'exigisca esta.  
  
La dita circumstància haurà de ser acreditada i certificada per la Direcció d'Estudis a partir dels justificants de faltes d'assistència comunicats pel professorat que impartix la docència. L'incompliment del dit requisit suposarà la pèrdua del dret a l'avaluació contínua en el módul on no s'haja aconseguit l'assistència mínima i podrà suposar.  
  
L'anul·lació de matrícula a instància de l'interessat i per inassistència de l'alumnat, de conformitat amb el procediment previst en la normativa que regula l'ordenació i organització acadèmica dels cicles formatius de Formació Professional del sistema educatiu, no donarà dret a l'alumnat a presentar-se a l'avaluació final a excepció dels supósits que s'hi determinen. La sol·licitud d'anul·lació de la matrícula a instància de l'interessat i la seua resolució es realitzaran d'acord amb els móduls dels annexos VII i VIII respectivament.  
  
4. L'avaluació dels móduls professionals establits en l'Orde de 27 de juny de 2008, de la Conselleria d'Educació, per la qual es regula l'oferta parcial de les ensenyances dels cicles formatius de Formació Professional es regirà pels criteris establits en esta orde.  
  
5. Per a l'avaluació dels móduls professionals cursats en horari especial (nocturn) caldrà ajustar-se al que disposa esta orde.   
  
6. L'equip docent del grup, presidit pel tutor o la tutora, es reunirà periódicament en sessions d'avaluació i qualificació, d'acord amb el que s'establisca en la concreció curricular inclosa en el projecte curricular o, si és el cas, en la Programació General Anual, PGA, del centre docent i en l'article 3.  
  
7. De cada una de les sessions d'avaluació s'alçarà la corresponent acta de la sessió, en la qual constarà la relació de professorat assistent, un resum dels assumptes tractats i els acords adoptats, detallant aquells que es referisquen a la informació que es transmetrà a l'alumne o l'alumna o, en el cas de menors d'edat, a son pare, a sa mare o als qui exercisquen la seua tutoria legal, sense perjuí del que establisca respecte d'aixó el projecte curricular o, si és el cas, la PGA.  
  
8. L'alumnat que estiga pendent de convalidació d'algun módul professional haurà d'assistir a les classes i serà avaluat fins al moment en què s'acorde la convalidació.  
  
Article 3. Sessions d'avaluació  
  
Es denominen sessions d'avaluació les reunions de l'equip docent, com a conjunt del professorat que impartix docència al mateix grup, organitzades i presidides pel tutor o la tutora, celebrades a fi de contrastar les informacions proporcionades pel professorat dels distints móduls professionals i valorar el progrés de l'alumnat en l'obtenció dels objectius generals del cicle formatiu i dels objectius específics dels móduls professionals que el conformen, expressats com a resultats d'aprenentatge i criteris d'avaluació, establits en els reials decrets pels quals es fixen les ensenyances mínimes dels títols de Formació Professional.  
  
Article 4. Caràcter de les sessions d'avaluació  
  
Als efectes del que establix esta orde, les sessions d'avaluació dels cicles formatius podran ser inicials, parcials, finals de móduls professionals o finals de cicle formatiu :  
  
a) Una avaluació inicial és aquella que té com a objecte conéixer les característiques i la formació prèvia de cada alumne i alumna, així com les seues capacitats i en la qual el tutor o la tutora del grup informa l'equip docent sobre les característiques generals de l'alumnat i sobre les circumstàncies específiques acadèmiques i, si és el cas, personals que incidisquen en el procés d'aprenentatge de l'alumnat del grup. L'avaluació inicial no comportarà, en cap cas, l'emissió de qualificacions dels móduls professionals.  
  
b) Una avaluació parcial és aquella en què s'avalua el progrés de l'alumnat en la consecució dels objectius generals del cicle formatiu i els resultats d'aprenentatge en els móduls professionals que el conformen. En estes avaluacions s'emetran qualificacions parcials dels móduls professionals, que seran tingudes en compte en la qualificació final del módul respectiu, d'acord amb els criteris que establisca la programació docent.   
  
c) Una avaluació final de móduls professionals és aquella en què s'avalua i qualifica un o més móduls amb caràcter final al terme de la seua càrrega lectiva, la superació del qual permet complir els requisits de promoció de curs o d'accés al període de realització del módul professional de Formació en Centres de Treball i, si és el cas, de Projecte.  
  
d) Una avaluació final de cicle formatiu és aquella en què s'avalua i qualifica un o més móduls professionals amb caràcter final, la superació del qual implica que l'alumnat subjecte a esta avaluació ha conclós els estudis i complix els requisits per a l'obtenció del títol corresponent.  
  
Article 5. Tipus de sessions d'avaluació final  
  
Les sessions d'avaluació de caràcter final podran ser ordinàries o extraordinàries:  
  
a) Avaluació ordinària, és aquella que es realitza dins de l'exercici ordinari d'un curs acadèmic, en el període comprés entre l'inici de curs i la seua finalització al final del tercer trimestre, si és el cas, tenint en compte l'orde dels dos cursos en què s'organitza un cicle formatiu.  
  
b) Avaluació extraordinària és aquella que es realitza amb posterioritat a l'execució de les activitats dels móduls professionals, i en tot cas després d'una avaluació ordinària del mateix caràcter, encara que siga en un curs acadèmic posterior.  
  
Article 6. Nombre de sessions d'avaluació  
  
1. Per a un mateix grup d'alumnes, fins i tot de manera simultània, es realitzaran sessions d'avaluació de distint caràcter i/o tipus, d'acord amb el que es disposa en els articles 4 i 5, atenent les circumstàncies acadèmiques de matrícula de cada un dels alumnes i les alumnes que integren el grup corresponent.  
  
2. Per a cada curs en què s'organitzen els cicles formatius es realitzaran les sessions d'avaluació següents:  
  
2.1 En el primer curs:   
  
2.1.1 Una sessió d'avaluació inicial, abans de la finalització del primer mes lectiu del curs.  
  
2.1.2 Almenys dos sessions d'avaluació parcials, una al final del primer trimestre i una altra al final del segon trimestre.  
  
2.1.3 Una sessió d'avaluació final ordinària al final del tercer trimestre.  
  
2.1.4 Una sessió d'avaluació final extraordinària, després de la realització de les activitats i/o proves de recuperació corresponents i abans de l'inici de les activitats lectives del curs següent.  
  
2.2 En el segon curs:  
  
2.2.1 Una sessió d'avaluació inicial, abans de la finalització del primer mes lectiu del curs.  
  
2.2.2 Una sessió d'avaluació parcial al terme del primer trimestre.  
  
2.2.3 Una sessió d'avaluació final extraordinària de cicle formatiu al final del primer trimestre i, si és el cas, al final del segon període de realització del módul professional de Formació en Centres de Treball i, si és el cas, del módul de Projecte.   
  
2.2.4 Una sessió d'avaluació final ordinària, prèviament a l'inici del primer període anual de realització del módul de Formació en Centres de Treball i, si és el cas, del módul de Projecte.  
  
2.2.5 Una sessió d'avaluació final extraordinària al final del tercer trimestre.  
  
2.2.6 Una sessió d'avaluació final ordinària de cicle formatiu al final del primer període de realització del módul de Formació en Centres de Treball i, si és el cas, del módul de Projecte.  
  
3. Excepcionalment, podrà realitzar-se una sessió d'avaluació final de cicle formatiu prèviament a l'inici del primer període anual de realització del módul de Formació en Centres de Treball per a l'alumnat que haja obtingut l'exempció en el dit módul i la resta de móduls que cursa siguen avaluats en eixe moment amb caràcter final, incloent-hi, si és el cas, el módul de Projecte.  
  
4. Els móduls professionals de primer i de segon curs, independentment de la seua duració total, seran objecte d'un màxim de dos avaluacions de caràcter final per any acadèmic, corresponents a dos de les convocatóries a què es referix l'article 15.  
  
Article 7. Documents d'avaluació  
  
1. D'acord amb l'apartat 7 de l'article 15 del Reial Decret 1538/2006, de 15 de desembre, els documents oficials del procés d'avaluació en les ensenyances de Formació Professional del sistema educatiu són l'expedient acadèmic de l'alumne o l'alumna, les actes d'avaluació i els informes d'avaluació individualitzats. Els informes d'avaluació i els certificats acadèmics oficials són els documents bàsics que garantixen la mobilitat de l'alumnat.  
  
1) Expedient acadèmic de l'alumnat  
  
L'expedient acadèmic haurà d'incloure les dades d'identificació del centre educatiu i de l'alumne o de l'alumna i la informació relativa al procés d'avaluació, així com els seus antecedents acadèmics i la informació relativa al procés d'avaluació, així com els seus antecedents acadèmics i la informació relativa als canvis de centre i de domicili. S'ajustarà quant al seu contingut i disseny al model que s'adjunta com a annex I.  
  
En l'expedient acadèmic quedarà constància dels resultats de l'avaluació amb indicació expressa de la convocatória, de les propostes de promoció i titulació i, si és el cas, de lliurament del certificat acadèmic oficial al qual fa referència el punt 4 d'este article. A l'expedient acadèmic s'adjuntarà la documentació acreditativa dels requisits acadèmics exigibles per a cursar les ensenyances de Formació Professional i tota la documentació que acredite les diverses circumstàncies acadèmiques de cada alumne o alumna.  
  
2) Les actes d'avaluació  
  
L'acta és el document fonamental en què es deixa constància oficial de les qualificacions obtingudes per l'alumnat i s'agafarà com a referent per a formalitzar els altres documents d'avaluació i els certificats acadèmics. Els resultats de l'avaluació es registraran en dos tipus d'actes:  
  
- Acta d 'avaluació final: Esta acta s'estendrà per a registrar els resultats i les decisions preses en les sessions d'avaluació final dels móduls professionals de formació en el centre educatiu.  
  
El document que figura en l'annex II serà l'utilitzat per a registrar les dades corresponents a les avaluacions de les convocatóries, ordinària i extraordinària, de cada curs escolar. Comprendrà la relació nominal de l'alumnat que forma el grup, junt amb les qualificacions dels móduls i les decisions de promoció al curs següent o al módul FCT.  
  
- Acta de qualificació final del cicle formatiu: Es formalitzarà esta acta, el model de la qual figura com a annex II per a registrar les qualificacions i decisions acordades en les sessions previstes en l'article 6.  
  
b) Per al compliment de les actes es tindrà en compte el que preveu l'article 13 d'esta orde sobre el registre de les qualificacions i les notacions literals que permeten reflectir les decisions preses en l'avaluació. La seua impressió es relitzarà a doble cara d'acord amb els models corresponents.  
  
c) Els móduls professionals que corresponen a cicles formatius del Catàleg de Títols de Formació Professional derivats de la LOE han d'identificar-se en les caselles de les actes d'avaluació amb les claus numèriques que s'inclouen en l'Orde de currículum corresponent al títol aprovat per a la seua implantació a la Comunitat Valenciana. Les dites claus i els noms que s'hi associen es reflectiran en el revers de les actes.  
  
d) Les actes se segellaran i requeriran la firma autógrafa del professorat que ha intervingut en l'avaluació, i anirà acompanyada del nom i els cognoms dels firmants. En tots els casos s'hi farà constar el vistiplau del director o la directora del centre.  
  
e) Els centres privats formalitzaran les actes i les entregaran al centre públic a què es troben adscrits. El secretari o la secretària del dit centre, després de la seua revisió per a verificar que s'ajusta a la normativa, en retornarà al centre privat una fotocópia segellada del document en la qual farà constar la seua conformitat.  
  
3) Els informes d'avaluació individualitzats  
  
Per a garantir la continuïtat del procés d'aprenentatge dels qui es traslladen a un altre centre sense haver conclós el curs escolar, s'expendrà un informe d'avaluació individualitzat elaborat i firmat pel tutor o la tutora, amb el vistiplau del director o de la directora del centre docent, a partir de les dades facilitades pel professoral dels móduls segons el model de l'annex VI en què es consignaran les dades següents:  
  
- Resultats parcials d'avaluació dels móduls, en el cas que hagueren emés en eixe període.  
  
- Totes aquelles observacions que es consideren oportunes sobre el progrés general de l'alumne o de l'alumna.  
  
4) El certificat acadèmic oficial  
  
El certificat acadèmic és el document oficial en què es reflectixen les qualificacions obtingudes per l'alumnat fins a la data d'emissió de la certificació. El certificat acadèmic oficial podrà reflectir estudis complets o incomplets cas en què a més reflectirà el curs acadèmic i nombre de les convocatóries consumides.  
  
El secretari o la secretària del centre públic serà el responsable d'expedir les certificacions que se sol·liciten d'acord amb els models que s'inclouen en els annexos III o IV segons es tracte, respectivament, d'estudis parcialment o completament superats, Així mateix s'expedirà la certificació per a l'acreditació de competències professionals d'acord amb el model de l'annex V. Els certificats s'imprimiran amb l'aplicació informàtica corresponent, d'acord amb les característiques següents:  
  
- Paper de 100 g/m², color blanc lliure de clor, dimensions DIN-A4.  
  
- En l'anvers tindrà, a la part superior esquerra, el logotip de la Generalitat i a la part superior dreta el logotip de l'escut d'Espanya.  
  
2. El director o la directora del centre on estiga matriculat l'alumne o l'alumna garantirà amb la seua firma autógrafa l'autenticitat i integritat de les dades que apareixen en els documents oficials d'avaluació.  
  
3. En els documents oficials del procés d'avaluació constarà la referència a les normes que establix el títol i el currículum del cicle formatiu corresponent.  
  
4. La custódia i l'arxiu dels expedients acadèmics correspon als centres en què l'alumnat estiga matriculat. El secretari o la secretària del centre docent serà responsable del seu compliment i d ela seua custódia. La seua centralització electrónica es realitzarà d'acord amb el procediment que es determine i amb el manual per a l'ús de l'aplicació corporativa a l'efecte, sense que aixó supose una subrogació de les obligacions inherents als dits centres docents.  
  
Article 8. Promoció i permanència  
  
En les ensenyances de Formació Professional que s'impartisquen en règim presencial, per a matricular-se i cursar els móduls professionals que s'impartixen en el segon curs, l'alumnat haurà de superar tots els móduls de primer curs. No obstant aixó, si l'equip docent així ho aconsella, podrà matricular-se i cursar els móduls professionals que s'impartixen en el segon curs, o en el bloc següent en l'horari especial nocturn, l'alumnat amb móduls professionals del primer curs pendents de superació la càrrega horària dels quals en el seu conjunt no supere les 240 hores o el 20% de la duració dels móduls del corresponent bloc en l'horari especial nocturn.  
  
L'alumnat que es matricule en el segon curs amb algun módul no superat, per trobar-se en algun dels casos a què es referix l'apartat anterior, es matricularà dels móduls professionals de segon i del módul o dels móduls no superats del primer curs, que cursarà com a pendents, i se li aplicarà el programa de recuperació corresponent.   
  
L'alumnat que no puga matricular-se dels móduls professionals que s'impartixen en el segon curs romandrà en el primer curs i es matricularà únicament dels móduls no superats que s'impartixen en eixe curs.  
  
L'alumnat que al final del segon curs no supere tots els móduls professionals del cicle formatiu, romandrà en segon curs i es matricularà dels móduls pendents de superació de segon i, si és el cas, de primer.  
  
En les ensenyances cursades en horari especial (nocturn) per a matricular-se i cursar els móduls professionals que s'impartixen en el segon curs, l'alumnat haurà de superar tots els móduls de primer curs. Excepcionalment, si l'equip docent així ho aconsella també podrà matricular-se i cursar els móduls professionals que s'impartixen en el segon curs o en el bloc següent, l'alumnat amb móduls professionals del primer curs pendent de superació, amb un límit màxim de 540 hores entre els pendents de primer i els de nova matriculació.  
  
Article 9. Programa de recuperació de móduls professionals no superats  
  
1. Quan un alumne o una alumna no supere algun módul professional en l'avaluació final ordinària del primer o segon curs, haurà de realitzar unes proves de recuperació, independentment de la duració del módul o móduls no superats.  
  
2. A fi de facilitar a l'alumnat la recuperació dels aprenentatges en els móduls professionals que no haguera superat, el professor o la professora de cada módul professional organitzarà un programa de recuperació que contindrà les activitats, el moment de la seua realització i la seua avaluació. Les activitats que haurà de realitzar l'alumne o l'alumna per a superar les dificultats que van ocasionar la qualificació negativa del módul corresponent podran consistir en exercicis escrits o orals, realització de treballs i pràctiques, presentació de tasques incloses en el programa de recuperació o unes altres que s'estime convenients, seguint els criteris establits per l'equip docent en la concreció curricular de cada cicle formatiu inclosa en el projecte educatiu o, si és el cas, en la Programació General Anual (PGA) del centre i en les respectives programacions docents.   
  
3. El programa de recuperació es dissenyarà de manera diferenciada segons els períodes o moments d'aplicació, que podran ser els següents:  
  
a) Programa de recuperació de móduls no superats en l'avaluació final ordinària del primer curs. Es dissenyarà perquè l'alumnat el realitze durant el període estival, sense assistir a classes ni a tutories, peró comptant amb l'orientació del professorat.  
  
b) Programa de recuperació dels móduls professionals no superats en l'avaluació final extraordinària del primer curs. Es dissenyarà perquè l'alumnat el puga realitzar simultàniament als móduls de segon curs, tenint en compte que no es garantirà la seua assistència a les classes del módul o móduls pendents.  
  
c) Programa de recuperació dels móduls professionals de segon curs, no superats després de l'avaluació final que tinga lloc prèviament a l'inici del primer període de realització del módul professional de Formació en Centres de Treball. Este programa incorporarà les activitats que l'alumnat realitzarà durant el tercer trimestre de l'any acadèmic, amb docència directa per part del professorat responsable de cada módul professional.  
  
d) Programa de recuperació de móduls no superats compatibilitzant-lo amb la realització del módul de Formació en Centres de Treball i/o de Projecte. Es dissenyarà perquè l'alumnat el realitze simultàniament, compatibilitzant l'assistència a classes i/o comptant amb tutories i orientació del professorat corresponent.  
  
4. Les activitats de recuperació seran elaborades i qualificades pel professor o la professora que impartix el módul o, si no n'hi ha, pels órgans de coordinació docent responsables de cada módul professional, d'acord amb els criteris que s'establisquen en la seua programació docent, i tractaran sobre els aprenentatges mínims exigibles per a obtindre una avaluació positiva i que l'alumne o l'alumna no haguera aconseguit.  
  
Article 10. Módul professional de Formació en Centres de Treball. (FCT)  
  
1. Tots els cicles formatius de Formació Professional inclouen un módul professional de Formació en Centres de Treball, FCT, que no tindrà caràcter laboral i del qual podrà declarar-se la seua exempció, en els termes previstos en l'article 11, per als que acrediten una experiència laboral, relacionada amb els estudis professionals respectius.   
  
2. La incorporació de l'alumne o de l'alumna al módul professional de Formació en Centres de Treball, indistintament del règim en què curse les ensenyances de Formació Professional, tindrà lloc sempre que haja aconseguit un determinat nivell de competències professionals en els altres móduls professionals i podrà produir-se:  
  
a) Quan l'alumne o l'alumna hagen aconseguit l'avaluació positiva en tots els móduls professionals, exceptuant el módul professional de Projecte corresponent als cicles formatius de grau superior.   
  
b) Quan l'alumnat tinga pendent de superació un o més móduls la suma horària dels quals siga igual o inferior a 240 hores o el 20% de la duració del conjunt de móduls en el corresponent bloc en horari especial, podrà accedir o no al módul d'FCT en funció de la decisió de l'equip docent adoptada de manera col·legiada i, si no n'hi ha, per majoria simple amb vot de qualitat del tutor o la tutora del cicle formatiu en cas d'empat.  
  
3. La realització del módul professional de Formació en Centres de Treball es durà a terme, preferentment encara que no amb caràcter exclusiu, en dos períodes anuals distints:  
  
a) Primer període anual: Es dura a terme en el tercer trimestre del segon curs acadèmic dels cicles formatius.  
  
b) Segon període anual: Es durà a terme en el primer trimestre del curs acadèmic següent al que s'haguera realitzat el primer període anual.  
  
4. Excepcionalment, atenent les característiques del sector productiu en què s'enquadren les activitats própies de cada títol, al tipus d'oferta, i a la disponibilitat de llocs formatius en les empreses, la Inspecció Educativa, a instància de l'equip docent, podrà determinar l'execució del módul professional de Formació en Centres de Treball en uns altres períodes anuals diferents, inclús coincidents amb les vacacions escolars o en dies no lectius, establint les condicions per a la seua autorització, desenrotllament i seguiment.  
  
5. L'alumnat podrà realitzar, totalment o parcialment, el módul professional de Formació en Centres de Treball en països de la Unió Europea o en altres països, dins d'un projecte europeu, un projecte patrocinat per la conselleria competent en matèria d'educació o altres i, si és el cas, completarà el nombre d'hores corresponentes al módul en centres de treball situats a la Comunitat Valenciana o a la resta del territori espanyol. A estos efectes, i sempre que l'alumne o l'alumna reunisca els requisits d'accés al dit módul, se li computaran com a hores del módul professional de Formació en Centres de Treball les hores realitzades en empreses o institucions de la Unió Europea o d'altres països que sumen un mínim de 100 hores.  
  
6. Quan en el centre de treball hi haja preparador laboral especialitzat per a facilitar l'adaptació social i laboral dels treballadors amb discapacitat, per mitjà de l'ocupació amb suport, en els termes previstos per la normativa vigent, s'atribuirà al dit preparador la condició de personal de suport del dit alumnat i, a l'efecte, este podrà ser oït per a l'avaluació del módul de Formació en Centres de Treball, en els mateixos termes que l'instructor o instructora.  
  
Les funcions que el preparador laboral especialitzat podrà realitzar amb la supervisió del tutor o la tutora i la col·laboració de l'instructor o la instructora seran les reflectides en la normativa reguladora del módul professional de Formació en Centres de Treball dels cicles formatius de Formació Professional.  
  
7. L'avaluació del módul correspondrà al tutor o la tutora del cicle formatiu i a l'equip docent, oït l'instructor o la instructora de l'empresa o empreses on l'alumnat ha realitzat la formació i, si és el cas, el preparador laboral especialitzat.  
  
8. En l'avaluació es valorarà que l'alumnat complete l'adquisició de competències professionals própies del títol en situacions reals de treball. Per a aixó es disposarà dels informes de l'instructor, els fulls de seguiment elaborats per l'alumnat i aquells documents necessaris per a realitzar una avaluació sistemàtica i objectiva.  
  
9. Excepcionalment, quan l'alumnat haja realitzat un mínim del 85% de les hores totals del módul de Formació en Centres de Treball i concórrega alguna de les circumstàncies relacionades en l'article 16.1, es podrà dur a terme la seua avaluació.   
  
10. La qualificació del módul professional de Formació en Centres de Treball s'expressarà en termes d'«Apte», «Apta» o «No Apte», «No Apta».  
  
Article 11. Exempció del módul professional de Formació en Centres de Treball (FCT)  
  
1. Per a l'exempció total o parcial del módul de Formació en Centres de Treball caldrà ajustar-se al que disposen els articles 49 i 50 del Reial Decret 1538/2006, de 15 de desembre i en la normativa per la qual es regula el módul professional de FCT a la Comunitat Valenciana.  
  
2. L'exempció total és aquella que s'atorga a l'alumnat que haja acreditat la capacitat suficient, d'almenys, el 85% de les competències professionals establides en el programa formatiu. L'alumnat no cursarà el módul professional d'FCT i en el seu expedient acadèmic i actes d'avaluació constarà com a exempt del módul professional d'FCT.  
  
3. L'exempció parcial és aquella que s'atorga a l'alumnat que haja acreditat la capacitació suficient de part de les competències professionals establides en el programa formatiu que no arribe al llindar del 85% d'estes. L'alumnat només realitzarà les activitats conduents a l'adquisició de les capacitats terminals (LOGSE) o resultats d'aprenentatge (LOE) no adquirides.  
  
4. La sol·licitud d'exempció es presentarà amb una antelació mínima de 30 dies hàbils a l'inici previst de les pràctiques i requerirà, a més de complir el requisit d'experiència laboral establit en l'article 10.1 d'esta orde, la matriculació prèvia de l'alumne o de l'alumna en el centre docent autoritzat per a impartir les ensenyances de Formació Professional del sistema educatiu en el cicle formatiu corresponent i en el módul professional de Formació en Centres de Treball.  
  
5. Qui sol·licite l'exempció haurà de presentar a la Secretaria del centre docent la documentació següent:  
  
a) Sol·licitud segons el model de l'annex X dirigida al titular o a la titular de la Direcció del centre docent, emplenada com cal. Si es tracta d'un alumne o una alumna amb matrícula en un centre docent de titularitat privada, haurà de dirigir la sol·licitud al titular o a la titular de la Direcció del centre públic a què estiga adscrit, amb la comunicació prèvia a la Direcció del centre en què es trobe matriculat o matriculada.  
  
b) Acreditació de tindre experiència laboral de, com a mínim, un any a temps complet, o el seu equivalent a temps parcial, relacionada amb el cicle formatiu que es cursa, que es justificarà aportant de manera acumulativa els documents següents:   
  
- Certificació de la Tresoreria General de la Seguretat Social o de la Mutualitat Laboral a què estiga afiliat o afiliada, on conste l'empresa, la categoria laboral, el grup de cotització i el període de contractació, o si és el cas, el període de cotització en el Règim Especial de Treballadors Autónoms, o si no n'hi ha, de qualsevol altre mitjà de prova admés en dret.   
  
- Certificació de les empreses on haja adquirit l'experiència laboral, en la qual conste específicament la duració del contracte, les activitats exercides i el període de temps en què s'ha realitzat l'activitat. En el cas de treballadors o treballadores per compte propi, certificació d'alta en el cens d'obligats tributaris, així com la declaració de l'interessat o de la interessada de les activitats més representatives.  
  
- Quan les empreses o entitats a què es fa referència en el paràgraf anterior hagen cessat en la seua activitat i siga impossible obtindre les certificacions mencionades anteriorment, l'alumnat aportarà la documentació que acredite el cessament de l'activitat de l'empresa o de l'entitat, junt amb una declaració jurada on es descriguen les activitats exercides en la dita empresa o entitat.  
  
6. El director o la directora del centre docent públic que corresponga, resoldrà d'acord amb el model de l'annex XII en el termini d'un mes, a comptar des de l'endemà al de la presentació de la sol·licitud, sobre la concessió o no de l'exempció total o parcial, amb l'informe previ de l'equip docent del centre públic o del centre privat adscrit, emés d'acord amb el model de l'annex XI després de l'anàlisi de la documentació aportada i a la vista dels criteris establits a l'efecte en la concreció curricular del cicle formatiu corresponent, tenint el silenci administratiu caràcter desestimatori. Contra la resolució desestimatória es podrà interposar recurs d'alçada davant de la Direcció Territorial d'Educació corresponent, en el termini d'un mes a comptar des de l'endemà al de la notificació o d'aquell en què es produïsquen els efectes del silenci, la resolució del qual posarà fi a la via administrativa.   
  
7. L'acord de concessió o no de l'exempció total o parcial es comunicarà fefaentment per escrit a la persona sol·licitant i al centre privat adscrit, si és el cas.  
  
8. Una vegada concedida l'exempció, es procedirà a registrar-la en l'expedient acadèmic de l'alumne o l'alumna a l'efecte de certificació acadèmica, i una cópia de l'acord de concessió de l'exempció total o parcial s'adjuntarà a l'esmentat expedient acadèmic.  
  
Article 12. Módul professional del Projecte  
  
1. Els cicles formatius de grau superior incorporen un módul professional de Projecte, d'acord amb el que establix l'article 12 del Reial Decret 1538/2006, de 15 de desembre. Té com a objecte la integració de les diverses capacitats i coneixements del currículum del cicle formatiu que inclou les variables tecnológiques i organitzatives relacionades amb el títol i la regulació de les quals s'establix en la normativa d'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana.  
  
2. Per a l'avaluació del Projecte es constituirà un tribunal que estarà format, almenys, pel cap de departament de la família professional, que actuarà de president, el tutor o la tutora individual i qui haguera exercit la tutoria col·lectiva.  
  
3. Amb l'objecte de possibilitar la incorporació en el módul de Projecte de les competències adquirides en el període de pràctiques en l'empresa, el dit módul s'avaluarà una vegada que s'haja cursat el módul de Formació en Centres de Treball.  
  
4. La qualificació del módul de Projecte serà numèrica, d'un a deu, sense decimals. Es consideren positives les qualificacions iguals o superiors a cinc punts.  
  
5. Els criteris de qualificació, com a percentatge de la nota final, seran els següents:  
  
a) Aspectes formals (presentació, estructura documental, organització i redacció, entre d'altres): 20%.  
  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre d'altres): 50%.  
  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30%.  
  
Cada membre emetrà una qualificació sobre cada apartat, i se n'obtindrà la mitjana en cada cas. La qualificació final serà la suma de les mitjanes dels diversos apartats sense cap xifra decimal, per a aixó s'utilitzarà la regla d'arredoniment.  
  
6. Si el projecte no obté una qualificació positiva en el seu primer període de realització el tribunal elaborarà un informe en què consten els defectes que hagen de ser corregits. L'alumne o l'alumna, amb l'orientació del tutor o de la tutora individual, podrà completar o modificar el projecte inicial, per a presentar-lo, avaluar-lo i qualificar-lo en el segon període de realització.  
  
Article 13. Qualificacions  
  
1. La qualificació dels móduls professionals de Formació en el Centre Educatiu i del módul professional de Projecte s'expressarà en valors numèrics d'1 a 10, sense decimals. Es consideraran positives les iguals o superiors a 5 i negatives, les restants.  
  
2. El módul d'FCT es qualificarà en termes d'«Apte», «Apta» o «No Apte», «No Apta».  
  
3. Els móduls professionals convalidats per unes altres formacions o que hagen sigut objecte de correspondència amb la pràctica laboral es qualificaran, respectivament, amb l'expressió de «Convalidat», i «Exempt», «Exempta».  
  
4. Els móduls professionals que, per raons diferents de les de la renúncia a la convocatória, no hagen sigut qualificats, constaran com a «no avaluat», «no avaluada» i la convocatória corresponent es computarà com a consumida.   
  
5. Una vegada superats tots els móduls professionals que constituïxen el cicle formatiu, es determinarà la qualificació final del cicle formatiu. Per a aixó, es calcularà la mitjana aritmètica simple de les qualificacions dels móduls professionals que tenen valoració numèrica; del resultat es prendrà la part sencera i les dos primeres xifres decimals, i s'arredonirà per excés la xifra de les centèsimes si la de les mil·lèsimes resulta ser igual o superior a 5.  
  
En el dit càlcul, per tant, no es tindran en compte les qualificacions d'«Apte», «Apta», «Convalidat», i «Exempt», «Exempta».  
  
Si, com a resultat de convalidacions o exempcions, tots els móduls professionals han sigut qualificats amb una expressió literal, la nota final del cicle formatiu serà de 5,00.  
  
6. A l'alumnat que obtinga en un determinat módul professional la qualificació de 10, se li podrà atorgar una «menció honorífica», sempre que el resultat obtingut siga conseqüència d'un excel·lent aprofitament acadèmic unit a un esforç i interés pel módul especialment destacables. Les mencions honorífiques seran atorgades pel professor o la professora que impartisca el módul professional corresponent. El nombre de mencions honorífiques que es podrà concedir serà com a màxim igual al 10 per 100 de l'alumnat matriculat en el módul professional en cada grup. L'atribució de menció honorífica es consignarà en els documents d'avaluació de l'alumne o l'alumna amb l'expressió «MH» a continuació de la qualificació de 10.  
  
7. A més de les qualificacions numèriques dels móduls professionals, en els documents d'avaluació podran consignar-se algunes de les expressions o abreviatures següents, segons el que corresponga en cada cas:  
  
- Apte/a o No Apte/a: (AP) o (NA) Només s'aplicarà al módul professional de Formació en Centres de Treball.  
  
- Exempció: (EX)  
  
- Convalidació: (CV)  
  
- Renúncia a la Convocatória: (RC)  
  
- No avaluat o no avaluada: (NA)  
  
- Incompatible: (IC)  
  
- Aprovat amb anterioritat: (AA amb la qualificació numèrica obtinguda): Esta expressió s'utilitzarà per a indicar que un módul ha sigut superat en una convocatória prèvia, adjuntant-hi a més de l'expressió o de la seua abreviatura, la qualificació numèrica obtinguda.  
  
8. Un módul superat en un cicle formatiu comporta el manteniment de la qualificació del mateix módul amb idèntic codi i denominació en qualsevol altre cicle sense que aixó supose la convalidació del módul.  
  
Per a indicar que un módul ha sigut superat en una convocatória prèvia s'utilitzarà l'abreviatura (AA) i la qualificació numèrica obtinguda en la convocatória anterior.  
  
Article 14. Reclamació de qualificacions  
  
1. D'acord amb el que disposa l'article 16 del Decret 39/2008, de 4 d'abril, sobre el dret a l'objectivitat en l'avaluació de l'alumnat, es disposa el següent:   
  
1) L'alumnat té dret a ser informat, a l'inici de cada curs, dels criteris d'avaluació, de qualificació i de les proves a què serà sotmés, d'acord amb els objectius i continguts de l'ensenyança en cada curs o període d'avaluació.   
  
2) L'alumnat, o els seus representants legals, podrà sol·licitar tots els aclariments que considere necessaris sobre les valoracions que es realitzen sobre el seu procés d'aprenentatge, així com sobre les qualificacions o decisions de promoció o titulació que s'adopten com a resultat del dit procés. L'equip docent ha de garantir l'exercici d'este dret.  
  
3) Així mateix, els alumnes i les alumnes, o els seus pares, mares o tutors legals, en cas de ser menors d'edat, podran sol·licitar revisions respecte a les qualificacions d'activitats acadèmiques o d'avaluació tant parcials com finals de cada curs, i podran reclamar contra les qualificacions obtingudes i les decisions de promoció o obtenció del títol acadèmic que corresponga.   
  
2. A l'efecte, el procediment per a fer efectiu este dret serà el següent:  
  
1) Per a la revisió de qualificacions parcials:  
  
a) Sol·licitud d'aclariments al professorat del módul formatiu corresponent.  
  
b) Revisió per part del professorat i de l'interessat o la interessada de les proves i dels altres elements de juí que han servit per a qualificar i aclariments a l'alumnat.   
  
Si hi persistix la discrepància, es pot reclamar per mitjà d'un escrit dirigit al director o a la directora del centre docent en un termini de tres dies hàbils següents al de la notificació de la qualificació.   
  
c) Revisió de les proves, els exercicis i la resta d'elements que van donar lloc a la qualificació reclamada i els criteris utilitzats per a avaluar-los, per una Comissió formada per professorat del cicle formatiu, el tutor o la tutora i el cap o la cap d'Estudis, en un termini màxim dels tres dies hàbils posteriors a la recepció de la reclamació escrita.  
  
d) Dictamen emés pel cap o la cap d'Estudis, tenint en consideració les conclusions de la Comissió.   
  
e) Notificació per escrit, per part a Direcció del centre, a l'interessat o la interessada del resultat de la revisió, confirmant o rectificant la qualificació reclamada, en el termini màxim dels dos dies hàbils següents a la recepció del dictamen.   
  
2) Reclamació contra les qualificacions de caràcter final, de promoció o titulació:   
  
a) Una vegada efectuat el mateix procediment que el previst per a les qualificacions parcials, si es manté la discrepància s'interposarà recurs d'alçada davant de la Direcció Territorial competent en matèria d'Educació en el termini d'un mes a comptar de l'endemà de la notificació o d'aquell en què es produïsquen els efectes del silenci.   
  
b) El director o la directora Territorial d'Educació resoldrà en el termini màxim de tres mesos, una vegada revisat i informat l'expedient per la Inspecció Educativa i efectuades les consultes que crega oportunes. La dita resolució posarà fi a la via administrativa.  
  
Article 15. Convocatóries   
  
1. Móduls professionals de formació en el centre educatiu:  
  
a) En cada curs acadèmic, l'alumnat podrà ser qualificat en dos convocatóries: una ordinària i una altra extraordinària, i disposarà, durant tot el temps que dure la seua formació en un cicle formatiu, d'un màxim de quatre convocatóries per a la superació de cada módul professional. La Direcció del centre educatiu podrà incrementar el dit límit en dos convocatóries per a l'alumnat que curse l'horari especial (nocturn).  
  
b) Els alumnes o les alumnes que no superen algun módul professional en la convocatória ordinària disposaran en el mateix curs escolar d'una convocatória extraordinària de recuperació.  
  
c) Els alumnes o les alumnes amb greus problemes d'audició, visió i motricitat o altres necessitats educatives especials degudament dictaminades, es podran presentar a l'avaluació i qualificació d'un mateix módul professional fins un màxim de sis vegades. En cas d'esgotar les convocatóries, se'ls podrà ampliar el nombre de convocatóries dels móduls pendents, atenent les seues característiques própies i sempre que aixó afavorisca la finalització del cicle formatiu corresponent.  
  
2. Móduls professionals de Formació en Centres de Treball i de Projecte.  
  
a) El módul professional d'FCT podrà ser avaluat en dos convocatóries com a màxim. En funció del moment en què es decidisca la promoció de l'alumnat a este módul, les convocatóries podran realitzar-se en el mateix o en distint curs escolar. L'alumnat amb greus problemes d'audició, visió i/o motricitat o amb unes altres necessitats educatives especials podrà disposar de tres convocatóries.  
  
b) En els cicles formatius de grau superior, l'alumnat disposarà per a la superació del módul professional de Projecte d'un màxim de quatre convocatóries.   
  
Article 16. Renúncia a convocatóries  
  
1. A fi de no esgotar el límit de les convocatóries establides per als móduls professionals, l'alumnat o els seus representants legals podran renunciar a l'avaluació i qualificació d'una o de les dos convocatóries del curs acadèmic de tots o d'algun dels móduls, sempre que hi concórrega alguna de les circumstàncies següents, sense perjuí del que disposa l'apartat 3:  
  
a) Malaltia prolongada o accident de l'alumne o l'alumna.  
  
b) Obligacions de tipus personal o familiar constatades per l'equip directiu del centre que condicionen o impedisquen la normal dedicació a l'estudi.  
  
c) Exercici d'un lloc de treball.  
  
d) Maternitat o paternitat, adopció o acolliment.  
  
e) Unes altres circumstàncies, degudament justificades, que revestixen caràcter excepcional.  
  
La sol·licitud perquè s'admeta la renúncia a la convocatória es presentarà, segons el model de l'annex IX, amb una antelació mínima d'un mes abans de la data de l'avaluació final del módul o els móduls afectats per la renúncia.   
  
El director o la directora del centre públic on conste l'expedient acadèmic de l'alumne o de l'alumna resoldrà la petició en el termini màxim de deu dies hàbils; incorporarà una cópia al dit expedient i ho comunicarà a l'interessat o a la interessada, tenint el silenci administratiu caràcter desestimatori. Contra la resolució desestimatória, que serà motivada, es podrà interposar recurs d'alçada davant de la Direcció Territorial d'Educació corresponent, en el termini d'un mes a comptar des de l'endemà al de la notificació o d'aquell en què es produïsquen els efectes del silenci, la resolució de la qual posarà fi a la via administrativa.  
  
2. Amb el mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i qualificació d'una o de les dos convocatóries previstes per al módul d'FCT.  
  
La renúncia a l'avaluació i qualificació en alguna convocatória del módul d'FCT implica, al seu torn, la renúncia en la mateixa convocatória a l'avaluació i qualificació del módul professional de Projecte.  
  
La sol·licitud perquè s'admeta la dita renúncia es podrà efectuar durant tot el període previst per a la realització del módul professional d'FCT. El director o la directora del centre on conste l'expedient acadèmic de l'alumne o de l'alumna resoldrà la petició en el termini de cinc dies hàbils i incorporarà una cópia de la resolució al dit expedient.   
  
Quan la resolució adoptada siga favorable, si l'alumne o l'alumna disposa d'una nova convocatória per al módul professional d'FCT en el mateix curs acadèmic, l'equip docent podrà decidir si les hores efectuades fins al moment de la concessió de la renúncia a la convocatória, amb un mínim de 100, li són comptabilitzades com a realitzades i, com a conseqüència, només haja de fer les hores que li falten fins a completar les assignades al dit módul professional. També podrà prendre esta decisió l'equip docent si la següent convocatória de què disposa l'alumne o l'alumna correspon a un curs acadèmic posterior i es matricula en el mateix centre educatiu; si continua els estudis en un altre centre, haurà de realitzar novament el total d'hores atribuït al módul professional d'FCT. La sol·licitud d'ajornament de la qualificació del módul professional d'FCT i el reconeixement de les hores cursades es realitzarà d'acord amb el model de l'annex XIII.  
  
3. Quan les activitats de recuperació d'un módul professional qualificat negativament en la convocatória ordinària no puguen efectuar-se en període lectiu, el professor o la professora responsable del dit módul farà constar si considera que l'alumne o l'alumna està en condicions de realitzar autónomament les activitats planificades i afrontar amb possibilitats d'èxit l'avaluació extraordinària. Si no és així, l'alumne o l'alumna podrà decidir presentar-se a la prova de l'avaluació extraordinària o, a fi de no esgotar el nombre màxim de convocatóries establides, renunciar per una sola vegada a la convocatória.   
  
4. Les raons que s'al·leguen per a la renúncia han de justificar-se sempre documentalment.  
  
Article 17. Convocatória extraordinària o de gràcia  
  
1. D'acord amb el que establix l'article 15 del Reial Decret 1538/2006, de 15 de desembre, es podrà sol·licitar una convocatória extraordinària o de gràcia quan haja esgotat les convocatóries de què disposa, per motius de malaltia, discapacitat o unes altres que condicionen o impedisquen l'exercici ordinari dels estudis davant de la Direcció Territorial d'Educació corresponent.  
  
La convocatória extraordinària o de gràcia es concedirà, si és procedent, a títol personal i per una sola vegada per módul.   
  
2. L'interessat o la interessada presentarà junt amb la sol·licitud, una certificació acadèmica que permeta comprovar que s'han esgotat les convocatóries establides sense haver superat el módul o els móduls.   
  
La Direcció Territorial d'Educació resoldrà, amb un informe previ si és procedent, de la Inspecció Educativa. En la resolució favorable figurarà el centre docent en què l'alumne o l'alumna s'haurà de matricular dels móduls pendents.  
  
La matrícula tindrà lloc almenys amb dos mesos d'antelació a la següent convocatória ordinària o extraordinària. La Direcció del centre articularà el procediment i les activitats de recuperació que considere oportunes per a orientar l'alumnat. La resolució favorable de la convocatória extraordinària o de gràcia no donarà dret a l'anul·lació de la matrícula ni a la renúncia a l'avaluació.  
  
3. Contra les resolucions denegatóries, o en el cas de silenci administratiu que tindrà caràcter desestimatori, els interessats o les interessades podran interposar recurs d'alçada davant de la Direcció General competent en matèria de Formació Professional en el termini d'un mes a comptar des de l'endemà de la seua notificació o d'aquell en què es produïsquen els efectes del silenci.  
  
Article 18. Convalidacions i exempcions  
  
1. Les sol·licituds de convalidació per estudis cursats i d'exempció per correspondència amb la pràctica laboral, amb móduls professionals d'un determinat cicle formatiu requerixen la matriculació prèvia de l'alumnat en les dites ensenyances.   
  
2. Sense perjuí del que disposa l'article 13.8, seran objecte de convalidació els móduls professionals, comuns a diversos cicles, de la mateixa denominació, continguts, objectius expressats com a resultats de l'aprenentatge, criteris d'avaluació i semblant duració. No obstant aixó i, d'acord amb l'article 45.2 del Reial Decret 1538/2006, de 15 de desembre, els que hagen superat el módul professional de Formació i Orientació Laboral o el módul professional d'Empresa i Iniciativa Emprenedora en qualsevol dels cicles formatius corresponents als títols establits a l'empara de la Llei Orgànica 2/2006, de 3 de maig, d'Educació, tindran convalidats els dits móduls en qualsevol altre cicle formatiu establit a l'empara de la mateixa llei.   
  
3. Les convalidacions de móduls professionals dels títols de Formació Professional establits a l'empara de la Llei Orgànica 1/1990, de 3 d'octubre, d'Ordenació General del Sistema Educatiu, amb els móduls professionals dels títols establits a l'empara de la Llei Orgànica 2/2006, de 3 de maig, d'Educació, s'establixen en els annexos dels corresponents reials decrets de cada títol.  
  
4. El módul de Formació i Orientació Laboral podrà ser objecte de convalidació en els termes que establisca la legislació bàsica estatal.  
  
5. Les convalidacions de móduls professionals de cicles formatius de grau mitjà amb matèries de Batxillerat són les que s'establixen en els annexos dels reials decrets dels corresponents títols.   
  
6. La correspondència de les unitats de competència amb els móduls professionals que formen les ensenyances dels títols per a la seua convalidació o exempció queda determinada en els annexos dels reials decrets que regulen cada títol.   
  
7. La correspondència dels móduls professionals que formen les ensenyances dels títols de Tècnic o Tècnic Superior amb les unitats de competència per a la seua acreditació queda determinada en els corresponents annexos de cada un dels títols.  
  
8. Les convalidacions que s'establixen en este article, així com l'exempció del módul professional de Formació en Centres de Treball seran reconegudes per la Direcció del centre públic on conste l'expedient de l'alumnat.  
  
Article 19. Procediment per a sol·licitar les convalidacions  
  
1. L'alumne o l'alumna podrà presentar, durant el primer mes del curs acadèmic, en el centre docent públic on conste el seu expedient acadèmic, la sol·licitud de convalidació d'acord amb els models dels annexos XIV i XV.  
  
2. A la petició s'adjuntarà la certificació acadèmica oficial dels estudis cursats o, si és el cas, el certificat de professionalitat, l'acreditació parcial de les competències adquirides a través de l'experiència laboral o de vies no formals de formació, segons el que disposa l'article 8 de la Llei orgànica 5/2002, de 19 de juny, de les Qualificacions i de la Formació Professional. El centre incorporarà a l'expedient acadèmic de l'alumne o l'alumna una cópia compulsada del dit document.  
  
3. El director o la directora del centre públic on conste el seu expedient resoldrà, en el termini d'un mes a comptar des de l'endemà del dia de la presentació de la sol·licitud, la petició en un document específic el model del qual correspon a l'annex XVI reconeixent les convalidacions que són de la seua competència.  
  
4. Per a la resta de convalidacions no previstes en l'article anterior es tramitarà una sol·licitud al Ministeri d'Educació d'acord amb el procediment següent:   
  
a) L'alumne o l'alumna omplirà la sol·licitud, d'acord amb el model de l'annex XVI, durant el primer mes del curs acadèmic i la presentarà en l'institut d'Educació Secundària o Centre Integrat Públic de Formació Professional on es trobe el seu expedient acadèmic, i aportarà la documentació sobre la qual basa la seua petició.  
  
b) El director o la directora del centre educatiu incorporarà una certificació en què es faça constar que l'alumne o l'alumna està matriculat o matriculada en el cicle formatiu per al qual sol·licita la convalidació i la remetrà en el termini d'un mes al Ministeri d'Educació per a la seua resolució.  
  
5. Resolta la convalidació per l'órgan competent, l'alumne o l'alumna haurà de presentar la dita resolució en el centre educatiu on conste l'expedient acadèmic i, si és el cas, en el centre privat al qual es trobe adscrit, perquè tinga els efectes corresponents.  
  
6. Fins que no es resolguen les peticions, l'alumnat haurà d'assistir a les activitats de formació dels móduls professionals la convalidació dels quals ha sol·licitat i no podrà ser proposat per a realitzar el módul professional de Formació en Centres de Treball ni el de Projecte si no complixen els requisits exigibles per la normativa en vigor.  
  
7. Les resolucions es registraran per mitjà d'una cópia o un altre procediment en l'expedient acadèmic de l'alumnat. Els móduls convalidats es consignaran en els documents d'avaluació, d'acord amb el que preveu l'article 7 d'esta orde.  
  
Article 20. Convalidació del módul de llengua estrangera anglés  
  
1. A fi que l'alumnat conega la llengua anglesa, en els seus vessants oral i escrita, que li permeta resoldre situacions que impliquen la producció i comprensió de textos relacionats amb la professió, conéixer els avanços d'altres països, realitzar propostes d'innovació en el seu àmbit professional i facilitar la seua mobilitat a qualsevol país europeu, el currículum dels cicles formatius incorpora la llengua anglesa de manera integrada en dos móduls professionals d'entre els que componen la totalitat del cicle formatiu o, de manera transitória, un módul d'Anglés Tècnic en cada curs acadèmic, la llengua vehicular del qual serà l'anglés. El currículum d'estos móduls d'Anglés Tècnic es concreta en els respectius annexos dels cicles formatius.  
  
2. La convalidació de móduls professionals d'Anglés Tècnic de qualsevol cicle formatiu, que serà reconeguda per la Direcció del centre docent públic on conste l'expedient acadèmic de l'alumne o l'alumna, requerirà la matriculació prèvia en el dit módul professional i la presentació d'una certificació oficial per mitjà de la qual s'acredite almenys una de les situacions següents:  
  
1) Tindre superat el mateix módul professional en qualsevol altre cicle formatiu cursat a la Comunitat Valenciana establit a l'empara de la Llei Orgànica 2/2006, de 3 de maig, d'Educació.   
  
2) Tindre superat el módul professional d'Anglés Tècnic d'un determinat curs en un cicle de grau superior, tindrà efectes de convalidació sobre el módul d'Anglés Tècnic del curs corresponent del cicle de grau mitjà, cursat a la Comunitat Valenciana, i establit a l'empara de la Llei Orgànica 2/2006, de 3 de maig, d'Educació.   
  
3) Acreditar el nivell de coneixement de la llengua anglesa corresponent al nivell B1 del Marc Comú Europeu de les Llengües. Per a la seua acreditació es requerirà una certificació expedida per les escoles oficials d'Idiomes o per uns altres organismes oficials nacionals o estrangers.  
  
Article 21. Accés a la universitat  
  
Respecte a l'accés a la universitat, caldrà ajustar-se al que disposa l'article 26 del Reial Decret 1892/2008, de 14 de novembre, pel qual es regulen les condicions per a l'accés a les ensenyances universitàries oficials de grau i els procediments d'admissió a les universitats públiques espanyoles i al que disposa el Reial Decret 558/2010, de 7 de maig, pel qual es modifica el Reial Decret 1892/2008, de 14 de novembre, o la norma que el substituïsca.  
  
Atenent la dita normativa, els centres educatius expediran la certificació acadèmica calculant la nota mitjana del cicle formatiu, NMC, expressada amb tres xifres decimals arredonides a la mil·lèsima més próxima i en cas d'equidistància a la superior.  
  
Les branques de coneixement a què fa referència l'article 26. 4 del Reial Decret 1892/2008, de 14 de novembre, són les que es recullen en l'Orde EDU/1434/2009, de 29 de maig, per la qual s'actualitzen els annexos del Reial Decret 1892/2009 esmentat anteriorment.  
  
DISPOSICIÓ ADDICIONAL  
  
Única. Supervisió de la Inspecció Educativa  
  
Correspon a la Inspecció Educativa assessorar i supervisar el desenrotllament del procés d'avaluació i proposar l'adopció de les mesures que contribuïsquen a millorar-lo. Amb este fi, en les seues visites als centres, els inspectors i les inspectores es reuniran amb l'equip directiu, amb el professorat i amb els altres responsables de l'avaluació, dedicant especial atenció a la valoració i anàlisi dels resultats de l'avaluació de l'alumnat i al compliment del que disposa esta orde. Per a aixó es farà ús dels informes dels resultats de l'avaluació final de l'alumnat el model del qual es recull a l'annex II.  
  
DISPOSICIÓ DEROGATÒRIA  
  
Única. Queden derogades totes les disposicions d'igual o d'inferior rang que s'oposen al que disposa esta orde.  
  
DISPOSICIONS FINALS  
  
Primera. Modificació de l'article 8. Avaluació, certificació i titulació acadèmica, apartat 1, de l'Orde de 27 de juny de 2008, de la Conselleria d'Educació, per la qual es regula l'oferta parcial de les ensenyances dels cicles formatius de Formació Professional  
  
Es modifica l'article 8, apartat 1, quedant vigent el que no s'ha modificat expressament.  
  
L'article 8.1 queda redactat en els termes següents:   
  
1. Avaluació: el procés d'avaluació, els documents d'avaluació i el trasllat d'expedient de l'alumnat matriculat en esta modalitat es regirà pels criteris establits en la normativa vigent en matèria de Formació Professional.  
  
En l'expedient de l'alumnat, en les actes i informes d'avaluació es farà una diligència fent constar que s'ha efectuat una matrícula parcial en virtut del que establix esta orde.  
  
L'alumnat matriculat en l'opció A quedarà integrat en el grup, configurat per a cursar el cicle formatiu, i s'inclourà en les actes d'avaluació.   
  
L'alumnat matriculat podrà presentar-se a un màxim de quatre convocatóries a l'avaluació i qualificació final d'un mateix módul professional, existint únicament per a cada curs una convocatória ordinària i una altra d'extraordinària. Podrà, igualment, sol·licitar la renúncia a l'avaluació d'un o més móduls dels que s'haja matriculat atenent els criteris establits en la normativa vigent.  
  
Segona. Entrada en vigor  
  
Esta orde entrarà en vigor l'endemà del dia de la seua publicació en el Diari Oficial de la Comunitat Valenciana.  
  
València, 27 d'agost de 2010  
  
El conseller d'Educació,   
  
ALEJANDRO FONT DE MORA TURÓN


Còpia Permalink ELI